Broj: 711-I-454-M-17/21-02-11

Zagreb, 12. ožujka 2021.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Davorina Ivanjeka, Tončice Božić, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavak 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13, 57/15. i 98/19., u daljnjem tekstu: ZSSI), **na zahtjev dužnosnice Nadie Štifanić-Dobrilović, zamjenice gradonačelnika Grada Poreča - Parenzo,** za davanjem mišljenja Povjerenstva, na 118. sjednici, održanoj 12. ožujka 2021.g., daje sljedeće

**MIŠLJENJE**

**Na temelju članka 14. stavka 2. ZSSI-a, dužnosnica Nadia Štifanić-Dobrilović može istovremeno uz obnašanje dužnosti zamjenice gradonačelnika Grada Poreča - Parenzo obavljati i funkciju člana Školskog odbora u Talijanskoj srednjoj školi - Scuola media superiore italiana "Leonardo da Vinci" Buje - Buie, jer je ista proglašena kao pravna osoba od posebnog interesa za Istarsku županiju, ali za obavljanje navedene funkcije nema pravo na naknadu, osim prava na naknadu putnih i drugih opravdanih troškova.**

Obrazloženje

Zahtjev za davanjem mišljenja Povjerenstva podnijela je dužnosnica Nadia Štifanić-Dobrilović, zamjenica gradonačelnika Grada Poreča - Parenzo. U knjigama ulazne pošte zahtjev je zaprimljen pod poslovnim brojem: 711-U-736-M-17/21-01-2 dana 25. veljače 2021.g., povodom kojeg se vodi predmet broj: M-17/21.

Člankom 3. stavkom 1. podstavkom 39. ZSSI-a propisano je da su gradonačelnici i njihovi zamjenici dužnosnici u smislu odredbi ZSSI-a. Uvidom u Registar dužnosnika, koji ustrojava i vodi Povjerenstvo, utvrđeno je da Nadia Štifanić-Dobrilović obnaša dužnost zamjenice gradonačelnika Grada Poreča - Parenzo od 26. svibnja 2017.g. te da je istu dužnost obnašala i u mandatu 2013.-2017. Stoga je i Nadia Štifanić-Dobrilović, povodom obnašanja navedene dužnosti, obvezna postupati sukladno odredbama ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe li je neko ponašanje u skladu s načelima javnih dužnosti zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

U zahtjevu dužnosnica Nadia Štifanić-Dobrilović traži mišljenje Povjerenstva može li kao zamjenica gradonačelnika Grada Poreča biti imenovana članicom Školskog odbora Talijanske srednje škole „Leonardo da Vinci“ iz Buja čiji je osnivač Istarska županija.

Člankom 14. stavkom 1. ZSSI-a propisano je da dužnosnici ne mogu biti članovi upravnih tijela i nadzornih odbora trgovačkih društava, upravnih vijeća ustanova, odnosno nadzornih odbora izvanproračunskih fondova niti obavljati poslove upravljanja u poslovnim subjektima.

Člankom 14. stavkom 2. istog članka propisano je da dužnosnici iznimno mogu biti članovi u najviše do dva upravna vijeća ustanove, odnosno nadzorna odbora izvanproračunskih fondova koji su od posebnog državnog interesa ili su od posebnog interesa za jedinicu lokalne, odnosno područne (regionalne) samouprave, osim ako posebnim zakonom nije određeno da je dužnosnik član upravnog vijeća ustanove, odnosno nadzornog odbora izvanproračunskog fonda po položaju. Za članstvo u upravnim vijećima ustanova, odnosno nadzornim odborima izvanproračunskih fondova dužnosnik nema pravo na naknadu, osim prava na naknadu putnih i drugih opravdanih troškova.

Člankom 1. stavkom 2. Zakona o odgoju i obrazovanju u osnovnoj i srednjoj školi („Narodne novine“, broj 87/08., 86/09., 92/10., 105/10., 90/11., 5/12., 16/12., 86/12., 126/12., 94/13., 152/14., 07/17. 68/18., 98/19. i 64/20). propisano je kako su srednje škole javne ustanove. Člankom 90. navedenog Zakona propisano je kako osnivač srednje škole može biti Republika Hrvatska, jedinica područne (regionalne) samouprave, te druga pravna ili fizička osoba. Člankom 118. stavkom 1. navedenog Zakona propisano je da školom upravlja školski odbor, pa je time je školski odbor po svojoj ulozi u upravljanju školom kao ustanovom izjednačen s pojmom upravnog vijeća ustanova.

Uvidom u podatke iz sudskog registra Trgovačkog suda u Pazinu, Povjerenstvo je utvrdio kako je pod matičnim brojem subjekta: 040069735, OIB: 07225004745, upisana Talijanska srednja škola - Scuola media superiore italiana "Leonardo da Vinci" Buje - Buie, s pravnim oblikom ustrojstva ustanova, čiji je osnivač Istarska županija.

Uvidom u Odluku o utvrđivanju pravnih osoba od posebnog interesa za Istarsku županiju, od 10. listopada 2011. g., koja je objavljena u Službenim novinama Istarske županije, broj 12/2011., stranica 794., Povjerenstvo je utvrdilo kako se Talijanska srednja škola „Leonardo da Vinci“ Buje - Buie nalazi na popisu pravnih osoba od posebnog interesa za Istarsku županiju.

Primjenom članka 14. stavka 2. ZSSI-a, dužnosnica Nadia Štifanić-Dobrilović može istovremeno s obnašanjem dužnosti zamjenice gradonačelnika GradaPoreča - Parenzo obavljati funkciju člana Školskog odbora u Talijanskoj srednjoj školi - Scuola media superiore italiana "Leonardo da Vinci" Buje - Buie, jer je ista proglašena kao pravna osoba od posebnog interesa za Istarsku županiju, ali za obavljanje navedene funkcije dužnosnica nema pravo na naknadu, osim prava na naknadu putnih i drugih opravdanih troškova.

Povjerenstvo napominje kako je na traženje dužnosnice Nadie Štifanić-Dobrilović u vezi predmetnih okolnosti već dalo mišljenje pod brojem: 711-I-1051-M-94/18-02-16 dana 13. srpnja 2018.g., ali obzirom da dužnosnica ponovo traži mišljenje Povjerenstva te zbog proteka vremena, Povjerenstvo daje predmetno mišljenje.

Slijedom navedenoga, Povjerenstvo je dalo mišljenje kako je navedeno u izreci ovoga akta.

 PREDSJEDNICA POVJERENSTVA

 Nataša Novaković, dipl. iur.

**Dostaviti:**

1. Dužnosnica Nadia Štifanić-Dobrilović, elektronička dostava
2. Objava na internetskoj stranici Povjerenstva
3. Pismohrana